ጠ/ሚ ኃይለማርያም በደቡብ ሱዳን ቀውስ ዙሪያ በኡጋንዳ መከሩ
 ጠቅላይ ሚኒስትር ኃይለማርያም ደሳለኝ በደቡብ ሱዳን ቀውስ ዙሪያ ኡጋንዳ ካምፓላ በመከረው የኢጋድ ጉባዔ ላይ እየተሳተፉ መሆናቸው ተገለጸ ።በጉባኤው ጠቅላይ ሚኒስትር ኃይለማርያም ደሳለኝን ጨምሮ የኬንያው ፕሬዚዳንት ኡሁሩ ኬንያታ፣ የኡጋንዳው ፕሬዚዳንት ዩዌሪ ሙሴቬኒና ሌሎችም መሳተፋቸውን ተመልክቷል ።የምስራቅ አፍሪካ የልማት በይነ መንግሥታት ባለስልጣን /ኢጋድ/ የወቅቱ ሊቀ መንበር አቶ ኃይለማርያም በደቡብ ሱዳን ጉዳይ የሚመክረውን የግንባር ቀደም አገሮች ጉባዔን መርተዋል ።የኡጋንዳ፣ ሱዳንና ኬንያ መሪዎችን የሚያሰባስበው ይኸው ጉባዔ የአገሪቱን ፖለቲካዊ ችግር ለመፍታት እስከ ነሐሴ 11 የተያዘውን ቀነ ቀጠሮ ከማለፉ በፊት እየተከናወኑ ያሉትን ተግባራትን በመገምገም ቀጣይ አቅጣጫዎችንም አስቀምጧል ።በደቡብ ሱዳን ከ20 ወራት በፊት የተቀሰቀሰውን ግጭት የሚያስቆምና ዘላቂ ሠላም ለማምጣት በኢጋድና በአጋሮቹ ጥረት እየተደረገ ይገኛል ተብሏል ።ሁለቱ ተፋላሚ ወገኖች ስልጣን የሚከፋፈሉበትና እስከታችኛው መንግሥታዊ መዋቅር ያልተማከለ አስተዳደርና የብሔራዊ አንድነት የሽግግር መንግስት የሚመሠረትበት ዕቅድ ቀርቧል።እቅዱ በሥልጣን ላይ ያለው ወገን 53 በመቶ ተቃዋሚዎች ደግሞ 47 በመቶ ድርሻ ይዘው ሽግግሩን በጋራ እንዲመሩ ነው ሃሳብ የሚያቀርበው ።ፕሬዚዳንት ሳልቫ ኪር ሽግግሩን በዋና አስፈጻሚነት፤ በተቃዋሚነት የተሰለፈው የደቡብ ሱዳን ነጻነት ንቅናቄ ተወካይ ደግሞ ምክትል ፕሬዚዳንት እንዲሆኑም ይደረጋል ነው የተባለው ።የአሜሪካ ፕሬዚዳንት ባራክ ኦባማ በቅርቡ በአዲስ አበባ በሰጡት መግለጫ ተፋላሚ ኃይሎች በተያዘላቸው የጊዜ ገደብ ወደ ዕርቅና መግባባት ካልመጡ እርምጃ ሊወሰድባቸው እንደሚችል ማስጠንቀቃቸው ይታወቃል።ከአራት ዓመታት በፊት  ነጻነቷን በተቀዳጀቸው ደቡብ ሱዳን አገሪቱን ለነፃነት ባበቃው ፓርቲ አመራር መካከል በተፈጠረ አለመግባባት በርካታ ዜጎች ለህልፈተ ህይወት፣ ለከፋ እንግልትና ለስደት  መዳረጋቸው ይታወቃል ሲል ኢዜአ ዘግቧል ።